SK Úradný vestník Európskej únie C 351/27

Oznámenie o začatí preskúmania pred uplynutím platnosti a čiastočných predbežných preskúmaní a ex officio čiastočného predbežného preskúmania antidumpingových opatrení uplatniteľných na dovoz kyseliny citrónovej s pôvodom v Čínskej ľudovej republike

2013/C 351/06

Po uverejnení oznámenia o blížiacom sa uplynutí (1) platnosti antidumpingových opatrení uplatniteľných na dovoz kyseliny citrónovej s pôvodom v Čínskej ľudovej republike dostala Európska komisia (ďalej len „Komisia“) žiadosti o preskúmanie podľa článku 11 ods. 2 a 3 nariadenia Rady (ES) č. 1225/2009 z 30. novembra 2009 o ochrane pred dumpingovými dovozmi z krajín, ktoré nie sú členmi Európskeho spoločenstva (2) (ďalej len „základné nariadenie“).

Komisia sa okrem toho rozhodla z vlastnej iniciatívy začať čiastočné predbežné preskúmanie antidumpingových opatrení uplatniteľných na dovoz kyseliny citrónovej s pôvodom v Čínskej ľudovej republike podľa článku 11 ods. 3 základného nariadenia. Preskúmanie je svojím rozsahom obmedzené len na prešetrenie formy opatrenia a ujmy.

1. Žiadosti o preskúmania a začatie preskúmania ex officio

1.1. Žiadosť o preskúmanie pred uplynutím platnosti

Žiadosť o preskúmanie pred uplynutím platnosti predložili 2. augusta 2013 spoločnosti SA Citrique Belge a Jungbunzlauer Austria AG (ďalej len „žiadatelia“) v mene výrobcov predstavujúcich 100 % výroby kyseliny citrónovej v Únii.

1.2. Žiadosť o čiastočné predbežné preskúmanie rozsahom obmedzené na prešetrenie dumpingu, pokiaľ ide o spoločnosť Laiwu Taihe Biochemistry Co. Ltd (ďalej len „spoločnosť Laiwu Taihe“)

Žiadosť o čiastočné predbežné preskúmanie podali 10. októbra 2013 tí istí žiadatelia v mene výrobcov predstavujúcich 100 % výroby kyseliny citrónovej v Únii.

Toto čiastočné predbežné preskúmanie je rozsahom obmedzené na prešetrenie dumpingu, pokiaľ ide o spoločnosť Laiwu Taihe Biochemistry Co. Ltd (ďalej len „spoločnosť Laiwu Taihe“).

1.3. Čiastočné predbežné preskúmanie ex officio

Komisia sa rozhodla z vlastnej iniciatívy začať čiastočné predbežné preskúmanie antidumpingových opatrení uplatniteľných na dovoz kyseliny citrónovej s pôvodom v Čínskej ľudovej republike podľa článku 11 ods. 3 základného nariadenia. Preskúmanie je svojím rozsahom obmedzené len na prešetrenie formy opatrenia a ujmy.

2. Možnosť požiadať o preskúmanie podľa článku 11 ods. 3 základného nariadenia

Ak ktorákoľvek zainteresovaná strana usúdi, že preskúmanie opatrení je opodstatnené aj vzhľadom na iné dôvody, ktoré nie sú obsiahnuté v tomto oznámení o začatí preskúmania (napr. prepočítanie dumpingového rozpätia), môže táto strana požiadať o preskúmanie podľa článku 11 ods. 3 základného nariadenia.

Strany, ktoré chcú o takéto preskúmanie požiadať, sa môžu obrátiť na Komisiu prostredníctvom ďalej uvedenej adresy.

Ak sa takéto žiadosti predložia včas a neohrozia ukončenie uvedených preskúmaní v stanovených lehotách, Komisia sa ich bude snažiť v rámci súčasného prešetrovania zohľadniť.

3. Výrobok, ktorý je predmetom preskúmania

Výrobok, ktorý je predmetom preskúmania, je kyselina citrónová a dihydrát citrátu trojsodného (ďalej len „výrobok, ktorý je predmetom preskúmania“ alebo „kyselina citrónová“), ktoré sú v súčasnosti zatriedené do číselných znakov KN 2918 14 00 a ex 2918 15 00, s pôvodom v Čínskej ľudovej republike (ďalej len „ČĽR“ alebo „príslušná krajina“).

4. Existujúce opatrenia

V súčasnosti platným opatrením je konečné antidumpingové clo uložené nariadením Rady (ES) č. 1193/2008 (3).

Rozhodnutím 2008/899/ES (4) Komisia prijala cenové záväzky ponúknuté siedmimi čínskymi vyvážajúcimi výrobcami spolu s Čínskou obchodnou komorou dovozcov a vývozcov kovov, minerálov a chemických látok.

Rozhodnutím 2012/501/EÚ (5) Komisia odvolala záväzok ponúknutý jedným z vyvážajúcich výrobcov, t. j. spoločnosťou Laiwu Taihe.

5. Dôvody na preskúmania

5.1. Dôvody na preskúmanie pred uplynutím platnosti

Žiadosť sa odôvodňuje tým, že uplynutie platnosti opatrení by pravdepodobne viedlo k pokračovaniu dumpingu a opakovanému výskytu ujmy spôsobenej výrobnému odvetviu Únie.

5.1.1. Tvrdenie o pravdepodobnosti pokračovania dumpingu

Keďže ČĽR (ďalej len „príslušná krajina“) je vzhľadom na ustanovenia článku 2 ods. 7 základného nariadenia považovaná za krajinu s iným ako trhovým hospodárstvom, stanovili žiadatelia normálnu hodnotu pre vyvážajúcich výrobcov z ČĽR, ktorým nebolo počas prešetrovania vedúceho k platným opatreniam priznané trhovohospodárske zaobchádzanie (ďalej len „THZ“), na základe ceny v tretej krajine s trhovým hospodárstvom, a to konkrétne v Kanade. Pre tie spoločnosti, ktorým bolo počas prešetrovania vedúceho k platným opatreniam priznané trhovohospodárske zaobchádzanie, bola normálna hodnota vzhľadom na údajnú absenciu reprezentatívneho predaja na domácom trhu stanovená na základe vytvorenej normálnej hodnoty (výrobné náklady, predajné, všeobecné a administratívne náklady a zisk) v ČĽR. Tvrdenie o pravdepodobnosti pokračovania dumpingu je založené na porovnaní normálnej hodnoty, ako je stanovená v predchádzajúcich vetách, s vývoznou cenou (na úrovni ceny zo závodu) výrobku, ktorý je predmetom preskúmania, pri jeho predaji na vývoz do Únie.

Na základe toho sú vypočítané dumpingové rozpätia pre príslušnú krajinu značné.

5.1.2. Tvrdenie o pravdepodobnosti opakovaného výskytu ujmy

Žiadatelia tvrdia, že existuje pravdepodobnosť opakovaného výskytu ujmy. V tejto súvislosti žiadatelia poskytli prima facie dôkazy o tom, že ak by sa nechala uplynúť platnosť opatrení, pravdepodobne by sa zvýšila súčasná úroveň dovozu výrobku, ktorý je predmetom preskúmania, z príslušnej krajiny do Únie, v dôsledku existencie nevyužitej kapacity v príslušnej krajine, obchodných prekážok pre príslušnú krajinu v USA, Brazílii, Thajsku a na Ukrajine, ako aj vzhľadom na atraktívnosť trhu Únie. Okrem toho sa takisto tvrdí, že vývoz do iných tretích krajín sa uskutočňuje za výrazne nižšie ceny ako vývoz do Únie.

Žiadatelia napokon tvrdia, že ujma sa odstránila najmä vďaka existencii opatrení, a ak by sa nechala uplynúť ich platnosť, akýkoľvek opätovný výskyt značného dovozu za dumpingové ceny z príslušnej krajiny by pravdepodobne viedol k opätovnému výskytu ujmy spôsobenej výrobnému odvetviu Únie.

5.2. Dôvody na čiastočné predbežné preskúmanie

Žiadosť podľa článku 11 ods. 3 je založená na prima facie dôkazoch poskytnutých žiadateľmi, z ktorých vyplýva, že v prípade spoločnosti Laiwu Taihe a pokiaľ ide o dumping, došlo k zmene okolností, na základe ktorých boli uložené existujúce opatrenia, a že tieto zmeny sú trvalého charakteru.

Žiadatelia poskytli prima facie dôkazy, ktoré preukazovali, že od obdobia posledného prešetrovania spoločnosť Laiwu Taihe zvýšila výrobnú kapacitu a rozšírila sortiment výrobkov. Žiadatelia takisto poskytli výpočet dumpingového rozpätia založený na porovnaní vytvorenej normálnej hodnoty (výrobné náklady, predajné, všeobecné a administratívne náklady a zisk) v ČĽR pri údajnej absencii reprezentatívneho predaja na domácom trhu a vývoznej ceny spoločnosti Laiwu Taihe pri vývoze do Únie, z ktorého vyplýva, že dumpingové rozpätie sa zdá väčšie ako súčasná úroveň opatrení.

Žiadatelia preto tvrdia, že zachovanie uložených opatrení na súčasnej úrovni, ktorá je založená na predtým stanovenej úrovni dumpingu, sa na vyrovnanie účinkov poškodzujúceho dumpingu už nezdá postačujúce.

5.3. Dôvody na čiastočné predbežné preskúmanie ex officio

Komisia má k dispozícii dostatok prima facie dôkazov o tom, že v prípade formy opatrení a ujmy došlo k zmene okolností, na základe ktorých boli uložené existujúce opatrenia, a že táto zmena je trvalého charakteru.

Informácie prístupné Komisii, ako sa zdá, konkrétne naznačujú, že premenné nákladov, na základe ktorých bola vypočítaná cena nespôsobujúca ujmu na účely výpočtu minimálnej dovoznej ceny v záväzkoch, sa zmenili. Takéto zmeny majú značný účinok na celkovú výkonnosť výrobného odvetvia Únie.

Zdá sa, že tento vývoj má trvalý charakter, a tým sa odôvodňuje potreba preskúmať súčasnú formu opatrení a posúdiť zistenia o ujme. Na základe uvedených skutočnosti sa zdá, že zachovanie opatrení na existujúcej úrovni by už nemuselo byť vhodné na vyrovnanie účinkov poškodzujúceho dumpingu.

6. Postup

Komisia po porade s poradným výborom dospela k záveru, že existujú dostatočné dôkazy na odôvodnenie začatia preskúmania pred uplynutím platnosti a čiastočného predbežného preskúmania obmedzeného na prešetrenie dumpingového rozpätia pre spoločnosť Laiwu Taihe a ex officio čiastočného predbežného preskúmania formy opatrení a ujmy, a začína týmto preskúmania v súlade s článkom 11 ods. 2 a 3 základného nariadenia.

Preskúmaním pred uplynutím platnosti sa stanoví, či je pravdepodobné, že uplynutie platnosti opatrení povedie k pokračovaniu alebo opätovnému výskytu dumpingu výrobku, ktorý je predmetom preskúmania, s pôvodom v príslušnej krajine a k pokračovaniu alebo opätovnému výskytu ujmy spôsobenej výrobnému odvetviu Únie.

Prešetrovaním sa takisto posúdi potreba pokračovať v existujúcich opatreniach, ukončiť ich alebo ich zmeniť.

6.1.1. Prešetrovanie vyvážajúcich výrobcov

6.1.1.1. Postup pri výbere vyvážajúcich výrobcov, ktorí sa majú v ČĽR prešetriť

Vzhľadom na možný veľký počet vyvážajúcich výrobcov v ČĽR, ktorých sa toto preskúmanie pred uplynutím platnosti a čiastočné predbežné preskúmanie týkajú, a s cieľom ukončiť prešetrovanie v rámci predpísaných lehôt môže Komisia obmedziť počet prešetrovaných vyvážajúcich výrobcov na primeraný počet výberom vzorky. Výber vzorky sa vykoná v súlade s článkom 17 základného nariadenia.

S cieľom umožniť Komisii, aby rozhodla o potrebe výberu vzorky a v prípade kladného rozhodnutia k nemu pristúpila, sa týmto vyzývajú všetci vyvážajúci výrobcovia alebo zástupcovia konajúci v ich mene vrátane tých, ktorí nespolupracovali pri prešetrovaní vedúcom k zavedeniu opatrení, ktoré sú predmetom tohto preskúmania, aby sa Komisii prihlásili. Tieto strany tak musia urobiť v lehote 15 dní odo dňa uverejnenia tohto oznámenia v Úradnom vestníku Európskej únie, pokiaľ nie je uvedené inak, a poskytnúť Komisii informácie o svojej spoločnosti alebo spoločnostiach tak, ako sa požaduje v prílohe I k tomuto oznámeniu.

Komisia s cieľom získať informácie, ktoré považuje za nevyhnutné na výber vzorky vyvážajúcich výrobcov, takisto osloví orgány Čínskej ľudovej republiky a môže osloviť všetky známe združenia vyvážajúcich výrobcov.

Všetky zainteresované strany, ktoré by chceli predložiť akékoľvek ďalšie dôležité informácie týkajúce sa výberu vzorky, okrem už uvedených požadovaných informácií, tak musia urobiť do 21 dní odo dňa uverejnenia tohto oznámenia v Úradnom vestníku Európskej únie, ak nie je uvedené inak.

Ak je výber vzorky potrebný, vyvážajúcich výrobcov možno vybrať na základe najväčšieho reprezentatívneho objemu vývozu do Únie, ktorý je možné v rámci stanovenej lehoty primerane prešetriť. Všetkým známym vyvážajúcim výrobcom, orgánom príslušnej krajiny a združeniam vyvážajúcich výrobcov Komisia oznámi spoločnosti, ktoré vybrala do vzorky, a to v prípade potreby prostredníctvom orgánov príslušnej krajiny.

Komisia v záujme získania informácií, ktoré považuje za potrebné na prešetrovanie v súvislosti s vyvážajúcimi výrobcami, zašle dotazníky vyvážajúcim výrobcom vybraným do vzorky, všetkým známym združeniam vyvážajúcich výrobcov a orgánom ČĽR.

Všetci vyvážajúci výrobcovia vybraní do vzorky a všetky známe združenia vyvážajúcich výrobcov budú musieť v lehote 37 dní odo dňa oznámenia výberu vzorky predložiť vyplnený dotazník, ak nie je uvedené inak.

V dotazníku sa budú okrem iného vyžadovať údaje o štruktúre spoločnosti alebo spoločností vyvážajúceho výrobcu, činnostiach jeho spoločnosti alebo spoločností vo vzťahu k výrobku, ktorý je predmetom preskúmania, o výrobných nákladoch, predaji tohto výrobku na domácom trhu príslušnej krajiny a o predaji tohto výrobku do Únie.

6.1.1.2. Postup pre spoločnosť Laiwu Taihe

S cieľom získať informácie, ktoré považuje za nevyhnutné na prešetrovanie týkajúce sa spoločnosti Laiwu Taihe, Komisia zašle tejto spoločnosti dotazník.

Spoločnosť Laiwu Taihe musí vyplnený dotazník predložiť do 37 dní odo dňa uverejnenia tohto oznámenia v Úradnom vestníku Európskej únie, ak nie je uvedené inak.

V dotazníku sa budú okrem iného vyžadovať údaje o štruktúre spoločnosti vyvážajúceho výrobcu, činnostiach tejto spoločnosti vo vzťahu k výrobku, ktorý je predmetom preskúmania, o výrobných nákladoch, predaji tohto výrobku na domácom trhu príslušnej krajiny a o predaji tohto výrobku do Únie.

Komisia tejto spoločnosti takisto zašle formulár žiadosti o THZ. Spoločnosť Laiwu Taihe musí predložiť vyplnenú žiadosť o THZ do 21 dní odo dňa uverejnenia tohto oznámenia v Úradnom vestníku Európskej únie, ak nie je uvedené inak. V súlade s článkom 2 ods. 7 písm. b) základného nariadenia môže spoločnosť Laiwu Taihe, ak sa domnieva, že podmienky trhového hospodárstva v jej prípade prevládajú, pokiaľ ide o výrobu a predaj výrobku, ktorý je predmetom preskúmania, na tento účel predložiť riadne podloženú žiadosť (ďalej len „žiadosť o THZ“). THZ jej bude priznané, ak z posúdenia žiadosti o THZ vyplynie, že sú splnené kritériá uvedené v článku 2 ods. 7 písm. c) základného nariadenia (6). Ak sa spoločnosti Laiwu Taihe THZ prizná, vypočíta sa pre ňu dumpingové rozpätie v rozsahu, v akom je to možné a bez toho, aby tým bolo dotknuté využitie dostupných skutočností podľa článku 18 základného nariadenia, s využitím jej vlastnej normálnej hodnoty a vývozných cien v súlade s článkom 2 ods. 7 písm. b) základného nariadenia.

6.1.2. Výber tretej krajiny s trhovým hospodárstvom na účely preskúmania pred uplynutím platnosti a čiastočného predbežného preskúmania obmedzeného na dumping v súvislosti so spoločnosťou Laiwu Taihe

S výhradou ustanovení bodu 6.1.1.2 a v súlade s článkom 2 ods. 7 písm. a) základného nariadenia sa v prípade dovozu z ČĽR stanoví normálna hodnota na základe ceny alebo vytvorenej hodnoty v tretej krajine s trhovým hospodárstvom.

V predchádzajúcom prešetrovaní bola na účely stanovenia normálnej hodnoty vo vzťahu k ČĽR použitá ako tretia krajina s trhovým hospodárstvom Kanada. Na účely tohto prešetrovania Komisia zamýšľa opäť použiť Kanadu. Zainteresované strany sa týmto vyzývajú, aby vyjadrili svoje pripomienky k vhodnosti tohto výberu do 10 dní odo dňa uverejnenia tohto oznámenia v Úradnom vestníku Európskej únie.

6.1.3. Prešetrovanie neprepojených dovozcov (7) (8)

Neprepojení dovozcovia výrobku, ktorý je predmetom preskúmania, z ČĽR do Únie sa vyzývajú, aby sa zúčastnili na tomto prešetrovaní.

Vzhľadom na možný veľký počet neprepojených dovozcov, ktorých sa toto preskúmanie pred uplynutím platnosti a čiastočné predbežné preskúmanie môžu týkať, a s cieľom ukončiť prešetrovanie v rámci predpísaných lehôt môže Komisia obmedziť počet neprepojených dovozcov, ktorí sa majú prešetriť, na primeraný počet výberom vzorky. Výber vzorky sa vykoná v súlade s článkom 17 základného nariadenia.

S cieľom umožniť Komisii, aby rozhodla o potrebe výberu vzorky a v prípade kladného rozhodnutia k nemu pristúpila, sa týmto vyzývajú všetci neprepojení dovozcovia alebo zástupcovia konajúci v ich mene vrátane tých, ktorí nespolupracovali pri prešetrovaní vedúcom k zavedeniu opatrení, ktoré sú predmetom tohto preskúmania, aby sa Komisii prihlásili. Tieto strany tak musia urobiť v lehote 15 dní odo dňa uverejnenia tohto oznámenia v Úradnom vestníku Európskej únie, ak nie je uvedené inak, a poskytnúť Komisii informácie o svojej(-ich) spoločnosti(-iach) tak, ako sa požaduje v prílohe II k tomuto oznámeniu.

Komisia v záujme získania informácií, ktoré považuje za potrebné na výber vzorky neprepojených dovozcov, môže osloviť aj akékoľvek známe združenia dovozcov.

Všetky zainteresované strany, ktoré by chceli predložiť akékoľvek ďalšie dôležité informácie týkajúce sa výberu vzorky, okrem už uvedených požadovaných informácií, tak musia urobiť do 21 dní odo dňa uverejnenia tohto oznámenia v Úradnom vestníku Európskej únie, ak nie je uvedené inak.

Ak je výber vzorky potrebný, dovozcov možno vybrať na základe najväčšieho reprezentatívneho objemu predaja výrobku, ktorý je predmetom preskúmania, v Únii, ktorý možno v rámci dostupného času primerane prešetriť. Všetkým známym neprepojeným dovozcom a združeniam dovozcov Komisia oznámi spoločnosti, ktoré boli vybrané do vzorky.

Komisia s cieľom získať informácie, ktoré považuje za nevyhnutné na svoje prešetrovanie, pošle neprepojeným dovozcom zaradeným do vzorky dotazníky. Tieto strany musia predložiť vyplnený dotazník do 37 dní odo dňa oznámenia o výbere vzorky, pokiaľ nie je uvedené inak.

V dotazníku sa budú okrem iného vyžadovať údaje o štruktúre ich spoločnosti(-í), činnostiach spoločnosti(-í) vo vzťahu k výrobku, ktorý je predmetom preskúmania, a o predaji tohto výrobku.

6.2. Postup stanovenia pravdepodobnosti pokračovania alebo opätovného výskytu ujmy

S cieľom stanoviť, či existuje pravdepodobnosť pokračovania alebo opakovaného výskytu ujmy spôsobenej výrobnému odvetviu Únie sa výrobcovia výrobku, ktorý je predmetom preskúmania, v Únii vyzývajú, aby sa zúčastnili na tomto prešetrovaní Komisie.

6.2.1. Prešetrovanie výrobcov z Únie

S cieľom získať informácie, ktoré považuje za potrebné na účely prešetrovania týkajúceho sa výrobcov z Únie, Komisia zašle dotazníky známym výrobcom z Únie: spoločnostiam Citrique Belge SA a Jungbunzlauer Austria AG.

Uvedení výrobcovia z Únie musia vyplnený dotazník predložiť do 37 dní odo dňa uverejnenia tohto oznámenia v Úradnom vestníku Európskej únie, ak nie je uvedené inak.

V dotazníku sa budú vyžadovať okrem iného informácie o štruktúre a finančnej a hospodárskej situácii ich spoločnosti(-í).

Akýkoľvek výrobca v Únii a akékoľvek združenie výrobcov v Únii okrem už uvedených, sa vyzývajú, aby sa na účely prihlásenia a vyžiadania dotazníka bezodkladne obrátili na Komisiu, pokiaľ možno e-mailom, najneskôr však do 15 dní odo dňa uverejnenia tohto oznámenia v Úradnom vestníku Európskej únie, pokiaľ nie je uvedené inak.

6.3. Postup posudzovania záujmu Únie

Ak sa týmto preukáže pravdepodobnosť pokračovania alebo opätovného výskytu dumpingu a ujmy, rozhodne sa v zmysle článku 21 základného nariadenia o tom, či by zachovanie antidumpingových opatrení, zmenených podľa potreby v dôsledku predbežných preskúmaní, nebolo v rozpore so záujmom Únie. Výrobcovia z Únie, dovozcovia a ich zastupujúce združenia, používatelia a ich zastupujúce združenia a organizácie zastupujúce spotrebiteľov sa vyzývajú, aby sa prihlásili do 15 dní odo dňa uverejnenia tohto oznámenia v Úradnom vestníku Európskej únie, ak nie je uvedené inak. Na to, aby sa mohli organizácie zastupujúce spotrebiteľov zúčastniť na prešetrovaní, musia v rámci rovnakej lehoty preukázať objektívnu súvislosť medzi svojimi činnosťami a výrobkom, ktorý je predmetom preskúmania.

Strany, ktoré sa prihlásia v rámci uvedenej lehoty, môžu Komisii poskytnúť informácie týkajúce sa záujmu Únie do 37 dní odo dňa uverejnenia tohto oznámenia v Úradnom vestníku Európskej únie, ak nie je uvedené inak. Tieto informácie môžu byť poskytnuté v ľubovoľnom formáte alebo prostredníctvom vyplnenia dotazníka vyhotoveného Komisiou. V každom prípade sa informácie predložené podľa článku 21 zohľadnia len vtedy, ak budú v čase ich predloženia podložené konkrétnymi dôkazmi.

6.4. Iné písomné podania

S výhradou ustanovení tohto oznámenia sa týmto všetky zainteresované strany vyzývajú, aby oznámili svoje stanoviská, predložili informácie a poskytli podporné dôkazy. Ak nie je uvedené inak, tieto informácie a podporné dôkazy musia byť Komisii doručené do 37 dní odo dňa uverejnenia tohto oznámenia v Úradnom vestníku Európskej únie.

6.5. Možnosť vypočutia útvarmi Komisie vykonávajúcimi prešetrovanie

Všetky zainteresované strany môžu požiadať o vypočutie útvarmi Komisie vykonávajúcimi prešetrovanie. Každá žiadosť o vypočutie musí byť podaná písomne a musia sa v nej uvádzať dôvody žiadosti. Žiadosť o vypočutie vo veciach týkajúcich sa začiatočnej fázy prešetrovania sa musí predložiť do 15 dní odo dňa uverejnenia tohto oznámenia v Úradnom vestníku Európskej únie. Neskoršie žiadosti o vypočutie sa musia predložiť v rámci osobitných lehôt stanovených Komisiou pri jej komunikácii so stranami.

6.6. Pokyny na predkladanie písomných podaní a zasielanie vyplnených dotazníkov a korešpondencie

Všetky písomné podania vrátane informácií požadovaných v tomto oznámení, vyplnených dotazníkov a korešpondencie, ktoré zainteresované strany poskytujú ako dôverné, sa označia ako „Limited“ (9).

Od zainteresovaných strán, ktoré poskytujú informácie označené ako „Limited“, sa vyžaduje, aby podľa článku 19 ods. 2 základného nariadenia predložili súhrn týchto informácií, ktorý nemá dôverný charakter a ktorý bude označený ako „For inspection by interested parties“ (verzia na nahliadnutie pre zainteresované strany). Tento súhrn musí byť dostatočne podrobný, aby umožnil primerané pochopenie podstaty predložených dôverných informácií. Ak zainteresovaná strana, ktorá poskytuje dôverné informácie, nepredloží ich súhrn, ktorý nemá dôverný charakter, v požadovanom formáte a kvalite, nemusí sa na takéto informácie prihliadať.

Od zainteresovaných strán sa vyžaduje, aby všetky podania a žiadosti predkladali v elektronickej forme (podania, ktoré nemajú dôverný charakter, prostredníctvom e-mailu a podania, ktoré majú dôverný charakter, na CD-R/DVD), pričom musia uviesť svoj názov, adresu, e-mailovú adresu, telefónne a faxové číslo. Všetky splnomocnenia, podpísané potvrdenia a všetky ich aktualizácie pripojené k žiadosti o THZ alebo k vyplneným dotazníkom sa však musia podávať v papierovej forme, t. j. poštou alebo osobne na ďalej uvedenej adrese. Ak zainteresovaná strana nemôže poskytnúť svoje podania a žiadosti v elektronickej forme, musí sa bezodkladne obrátiť na Komisiu v súlade s článkom 18 ods. 2 základného nariadenia. Ďalšie informácie týkajúce sa korešpondencie s Komisiou môžu zainteresované strany nájsť na príslušnej webovej stránke webovej lokality Generálneho riaditeľstva pre obchod: http://ec.europa.eu/trade/tackling-unfair-trade/trade-defence

Adresa Komisie na účely korešpondencie:

European Commission Directorate-General for Trade Directorate H Office: N-105 08/020 1049 Bruxelles/Brussel BELGIQUE/BELGIË Fax +32 22956505 e-mail: TRADE-CITRIC-ACID-DUMPING@ec.europa.eu TRADE-CITRIC-ACID-INJURY@ec.europa.eu

7. Odmietnutie spolupráce

V prípadoch, ak ktorákoľvek zo zainteresovaných strán odmietne sprístupniť potrebné informácie, alebo ich neposkytne v príslušných lehotách, alebo významnou mierou bráni v prešetrovaní, je možné v súlade s článkom 18 základného nariadenia dospieť k pozitívnym alebo negatívnym zisteniam na základe dostupných skutočností.

Ak sa zistí, že niektorá zainteresovaná strana poskytla nepravdivé alebo zavádzajúce informácie, tieto informácie sa nemusia zohľadniť a môžu sa použiť dostupné skutočnosti.

Ak niektorá zainteresovaná strana nespolupracuje alebo spolupracuje iba čiastočne a zistenia sú preto podľa článku 18 základného nariadenia založené na dostupných skutočnostiach, môže byť výsledok pre túto stranu menej priaznivý než v prípade, keby bola spolupracovala.

8. Úradník pre vypočutie

Zainteresované strany sa môžu obrátiť na úradníka pre vypočutie z Generálneho riaditeľstva pre obchod. Úradník pre vypočutie pôsobí ako kontaktná osoba medzi zainteresovanými stranami a útvarmi Komisie vykonávajúcimi prešetrovanie. Úradník pre vypočutie preskúmava žiadosti o nahliadnutie do spisu, spory týkajúce sa dôvernosti dokumentov, žiadosti o predĺženie lehôt a žiadosti tretích strán o vypočutie. Úradník pre vypočutie môže usporiadať vypočutie jednotlivej zainteresovanej strany a pôsobiť ako sprostredkovateľ s cieľom zabezpečiť, aby sa v plnej miere uplatňovali práva zainteresovaných strán na obhajobu.

Žiadosť o vypočutie úradníkom pre vypočutie by sa mala podať písomne a mali by sa v nej uviesť dôvody žiadosti. Žiadosť o vypočutie vo veciach týkajúcich sa počiatočnej fázy prešetrovania musí byť predložená do 15 dní odo dňa uverejnenia tohto oznámenia v Úradnom vestníku Európskej únie. Neskoršie žiadosti o vypočutie sa musia predložiť v rámci osobitných lehôt stanovených Komisiou pri jej komunikácii so stranami.

Úradník pre vypočutie takisto poskytne príležitosti na vypočutie s účasťou strán, na ktorom bude možné predniesť rôzne názory a protiargumenty na otázky týkajúce sa okrem iného pravdepodobnosti pokračovania alebo opätovného výskytu dumpingu a ujmy, ako aj dumpingu, ujmy a záujmu Únie.

Ďalšie informácie a kontaktné údaje môžu zainteresované strany nájsť na webových stránkach úradníka pre vypočutie na webovej lokalite Generálneho riaditeľstva pre obchod: http://ec.europa.eu/commission_2010-2014/degucht/contact/hearing-officer/

9. Harmonogram prešetrovania

V súlade s článkom 11 ods. 5 základného nariadenia sa prešetrovanie ukončí do 15 mesiacov odo dňa uverejnenia tohto oznámenia v Úradnom vestníku Európskej únie.

10. Spracovanie osobných údajov

So všetkými osobnými údajmi zhromaždenými počas prešetrovania sa bude zaobchádzať v súlade s nariadením Európskeho parlamentu a Rady (ES) č. 45/2001 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (10).

(1) Ú. v. EÚ C 60, 1.3.2013, s. 9.

(2) Ú. v. EÚ L 343, 22.12.2009, s. 51.

(3) Ú. v. EÚ L 323, 3.12.2008, s. 1.

(4) Ú. v. EÚ L 323, 3.12.2008, s. 62.

(5) Ú. v. EÚ L 244, 8.9.2012, s. 27.

(6) Vyvážajúci výrobca musí preukázať predovšetkým, že: i) rozhodnutia firiem sú prijaté ako reakcia na podmienky trhu a bez podstatných zásahov štátu; ii) firmy majú jeden prehľadný súbor základných účtovných záznamov, pri ktorých sa vykonáva nezávislý audit v súlade s medzinárodnými účtovnými štandardmi a ktoré sa používajú na všetky účely; iii) neexistujú žiadne závažné deformácie prenesené z bývalého systému netrhového hospodárstva; iv) právnu istotu a stabilitu zabezpečujú zákony o konkurze a vlastníctve a v) prepočty výmenných kurzov sa uskutočňujú podľa trhových sadzieb.

(7) Do vzorky môžu byť zaradení iba dovozcovia neprepojení s vyvážajúcimi výrobcami. Dovozcovia, ktorí sú prepojení s vyvážajúcimi výrobcami, musia v súvislosti s týmito vyvážajúcimi výrobcami vyplniť prílohu I k dotazníku. Vymedzenie pojmu prepojenej strany sa nachádza v poznámke pod čiarou č. 3 v prílohe II k tomuto oznámeniu.

(8) Údaje poskytnuté neprepojenými dovozcami môžu byť použité aj v súvislosti s inými aspektmi tohto prešetrovania, než je stanovenie dumpingu.

(9) Dokument označený ako „Limited“ je dokument, ktorý sa považuje za dôverný v zmysle článku 19 nariadenia Rady (ES) č. 1225/2009 (Ú. v. EÚ L 343, 22.12.2009, s. 51) a článku 6 Dohody WTO o implementácii článku VI dohody GATT z roku 1994 (antidumpingová dohoda). Tento dokument je chránený aj podľa článku 4 nariadenia Európskeho parlamentu a Rady (ES) č. 1049/2001 (Ú. v. ES L 145, 31.5.2001, s. 43).

(10) Ú. v. ES L 8, 12.1.2001, s. 1.

PRÍLOHA I